Γαλέος κρασάτος με ντοματίνια και άρωμα εστραγκόν-λάιμ του Λευτέρη Λαζάρου
Η σάρκα του γαλέου είναι λευκή, τροφαντή, τρυφερή, με εξαίσια νοστιμιά και με μοναδικό οστό τη ραχοκοκαλιά, σε αυτή τη συνταγή ο Λευτέρης Λαζάρου προσθέτει ντοματίνια εστραγκόν και λάιμ και απογειώνει τη γεύση του.
2 μέτριοι γαλέοι νωποί, καθαρισμένοι από κεφάλια, ουρές, δέρμα και εντόσθια, θα μείνουν 520- 550 γρ. καθαρό βάρος – κόβουμε τα ψάρια σε χοντρές, λοξές φέτες, 70 ml ελαιόλαδο, 150 γρ. ξερά κρεμμύδια, σε λεπτές φέτες, 170 γρ. ντοματίνια, κομμένα στη μέση, 80 ml λευκό ξηρό κρασί, 150 ml ζωμός λαχανικών, 1 κουτ. σούπας ξερό εστραγκόν, 1 κουτ. σούπας ξύσμα λάιμ, 1 κουτ. σούπας ψιλοκομμένο σχοινόπρασο, αλάτι, φρεσκοτριμμένο πιπέρι, ψιλοκομμένος μαϊντανός, για το σερβίρισμα
Για να φτιάξουμε τον γαλέο κρασάτο με ντοματίνια και άρωμα εστραγκόν-λάιμ, ξεκινάμε ζεσταίνοντας σε φαρδιά και βαθιά κατσαρόλα  το ελαιόλαδο σε μέτρια φωτιά και σοτάρουμε τα κρεμμύδια για 5-6 λεπτά, μέχρι να γίνουν εντελώς διάφανα και να αρχίσουν να ροδίζουν.Ρίχνουμε τα ντοματίνια και σοτάρουμε για άλλα 3-4 λεπτά. Προσθέτουμε τον γαλέο, ανακατεύουμε με προσοχή, σοτάρουμε για 1-2 λεπτά, σβήνουμε με το κρασί και αφήνουμε να εξατμιστεί το αλκοόλ του για 1 λεπτό.Ρίχνουμε τον ζωμό, χαμηλώνουμε τη φωτιά και προσθέτουμε το εστραγκόν και το λάιμ.Σκεπάζουμε την κατσαρόλα και μαγειρεύουμε για περίπου 15 λεπτά, μέχρι να αφρατέψει η σάρκα του ψαριού. Αλατοπιπερώνουμε γενναιόδωρα, ρίχνουμε το σχοινόπρασο και δυναμώνουμε τη φωτιά.Αφήσουμε τη σάλτσα να πάρει μια δυο δυνατές βράσεις, ώστε να κοχλάσει έντονα και να δέσει και αποσύρουμε.Μοιράζουμε σε πιάτα, πασπαλίζουμε με μαϊντανό και σερβίρουμε με καλό χωριάτικο ψωμί.
Κρασί,Κρεμμύδι,Ψάρι